VENDIM
Nr. 491, datë 21.7.2022

PËR PËRDORIMIN E FONDIT TË RINDËRTIMIT PËR FINANCIMIN E RINDËRTIMIT DHE RIKONSTRUKSIONIT, TË QENDRAVE SHËNDETËSORE NË BASHKINË KURBIN DHE CAKTIMIN E BASHKISË KURBIN SI NJËSI ZBATUESE
(Ndryshuar me VKM nr. 665, datë 6.12.2023; nr. 360, datë 5.6.2024)
(i përditësuar)

Në mbështetje të nenit 100 të Kushtetutës, të neneve 13, shkronja “b”, nënndarjet “i” e “iii”, 16, dhe 36, të aktit normativ nr. 9, datë 16.12.2019, të Këshillit Ministrave, “Për përballimin e pasojave të fatkeqësisë natyrore”, miratuar me ligjin nr. 97/2019, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, dhe të nenit 7, të ligjit nr. 115/2021, “Për buxhetin e vitit 2022”, të ndryshuar, me propozimin e zëvendëskryeministrit dhe ministër i Shtetit për Rindërtimin dhe Programin e Reformave, Këshilli i Ministrave
[bookmark: _GoBack]
VENDOSI:

1. Përdorimin e fondit të rindërtimit, për financimin e rindërtimit dhe rikonstruksionit të 5 (pesë) qendrave shëndetësore në Bashkinë Kurbin, në masën 261 909 200 (dyqind e gjashtëdhjetë e një milionë e nëntëqind e nëntë mijë e dyqind) lekë pa TVSH, sipas detajimit të mëposhtëm: 
a) Rindërtimi i qendrës shëndetësore në fshatin Gjorëm, Njësia Administrative Mamurras, Bashkia Kurbin, në masën 62 744 700 (gjashtëdhjetë e dy milionë e shtatëqind e dyzet e katër mijë e shtatëqind) lekë pa TVSH;
b) Rindërtimi i qendrës shëndetësore Sanxhak-Laç, Njësia Administrative Laç, Bashkia Kurbin, në masën 31 004 500 (tridhjetë e një milionë e katër mijë e pesëqind) lekë pa TVSH;
c) Rindërtimi i qendrës shëndetësore në qytet Mamurras, Njësia Administrative Mamurras, Bashkia Kurbin, në masën 76 407 700 (shtatëdhjetë e gjashtë milionë e katërqind e shtatë mijë e shtatëqind) lekë pa TVSH;
ç) Rikonstruksioni i qendrës shëndetësore në qytet Laç, Njësia Administrative Laç, Bashkia Kurbin, në masën 72 729 200 (shtatëdhjetë e dy milionë e shtatëqind e njëzet e nëntë mijë e dyqind) lekë pa TVSH;
d) Rikonstruksioni i qendrës shëndetësore në Fushë-Milot, Njësia Administrative Milot, Bashkia Kurbin, në masën 19 023 100 (nëntëmbëdhjetë milionë e njëzet e tre mijë e njëqind) lekë pa TVSH.
2. Bashkisë Kurbin, në buxhetin e vitit 2022, i transferohet fondi në masën 52 381 840 (pesëdhjetë e dy milionë e treqind e tetëdhjetë e një mijë e tetëqind e dyzet) lekë pa TVSH, në formën e transfertës së pakushtëzuar, i cili do të përballohet nga hapësira buxhetore e siguruar pas ngurtësimit në të njëjtën masë të fondeve të projekteve të rindërtimit me ecuri të ngadaltë.
2/1. Bashkisë Kurbin, në buxhetin e vitit 2023, i transferohet fondi për financimin e rikonstruksionit të qendrës shëndetësore në qytetin e Laçit, Njësia Administrative Laç, Bashkia Kurbin, në masën 53 118 160 (pesëdhjetë e tre milionë e njëqind e tetëmbëdhjetë mijë e njëqind e gjashtëdhjetë) lekë pa TVSH, në formën e transfertës së pakushtëzuar, i cili do të përballohet nga shpenzimet buxhetore të fondit të rindërtimit, miratuar për vitin 2023.
2/2 Bashkisë Kurbin, në buxhetin e vitit 2024, i transferohet fondi në formën e transfertës së pakushtëzuar, në masën 155 147 100 (njëqind e pesëdhjetë e pesë milionë e njëqind e dyzet e shtatë mijë e njëqind) lekë pa TVSH, që do të përballohet nga shpenzimet e buxhetore të fondit të rindërtimit, miratuar për vitin 2024, sipas detajimit të mëposhtëm:
a) 48 933 660 (dyzet e tetë milionë e nëntëqind e tridhjetë e tre mijë e gjashtëqind e gjashtëdhjetë) lekë pa TVSH, për financimin e rindërtimit të qendrës shëndetësore në fshatin Gjorëm, Njësia Administrative Mamurras;
b) 24 803 600 (njëzet e katër milionë e tetëqind e tre mijë e gjashtëqind) lekë pa TVSH, për financimin e rindërtimit të qendrës shëndetësore Sanxhak-Laç, Njësia Administrative Laç;
c) 61 126 160 (gjashtëdhjetë e një milionë e njëqind e njëzet e gjashtë mijë e njëqind e gjashtëdhjetë) lekë pa TVSH, për financimin e rindërtimit të qendrës shëndetësore në qytetin e Mamurrasit, Njësia Administrative Mamurras;
ç) 5 065 200 (pesë milionë e gjashtëdhjetë e pesë mijë e dyqind) lekë pa TVSH, për financimin e rikonstruksionit të qendrës shëndetësore në qytetin e Laçit, Njësia Administrative Laç;
d) 15 218 480 (pesëmbëdhjetë milionë e dyqind e tetëmbëdhjetë mijë e katërqind e tetëdhjetë) lekë pa TVSH, për financimin e rikonstruksionit të qendrës shëndetësore në Fushë-Milot, Njësia Administrative Milot.
3. Caktimin e Bashkisë Kurbin si njësi zbatuese për financimin e rindërtimit dhe rikonstruksionit, sipas pikave 1, 2, 2/1 dhe 2.2  të këtij vendimi.
4. Ngarkohen zëvendëskryeministri dhe ministër i Shtetit për Rindërtimin dhe Programin e Reformave, Ministria e Financave dhe Ekonomisë dhe Bashkia Kurbin për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTËR

